Diari Oficial de la Generalitat Valenciana


Sumari del DOGV 3325, del 08-09-1998 (1998/7538)

DECRET 128/1998, d'1 de setembre, del Govern Valencià, pel qual s'acorda la constitució de la societat mercantil Circuit del Motor i Promoció Esportiva, SA.
------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/1998/09/01/128/dof/vci/html**

### Dades del document

Número de DOGV
:   3325

Data del DOGV
:   08-09-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/7538


Data del document
:   01-09-1998

Organisme emissor
:   Conselleria de Benestar Social

Tipus de document
:   Decret

Anàlisi jurídica

DECRET 128/1998, d'1 de setembre, del Govern Valencià, pel qual s'acorda la constitució de la societat mercantil Circuit del Motor i Promoció Esportiva, SA. [1998/Q7538]
  
La Generalitat Valenciana preveu entre els seus projectes, a fi de dotar la Comunitat Valenciana dels instruments i infraestructures adequats que fomenten el desenvolupament de tot el que es refereix al món del motor, bé siga en la seua versió de motociclisme com d'automobilisme, i qualsevol activitat que tinga a veure amb això, la construcció d'un circuit de velocitat.
  
Atés que es troben avançades les actuacions prèvies a l'execució dels projectes, i a l'efecte que la construcció i l'explotació es desenvolupe amb l'agilitat que requereix la naturalesa del projecte, el Govern Valencià, segons el que preveuen l'article 21.g de la Llei 5/1983, de 30 de desembre, de Govern Valencià, i l'article 59 de la Llei 3/1986, de 24 d'octubre, de Patrimoni de la Generalitat Valenciana, ha considerat convenient la constitució d'una societat mercantil, de les previstes en l'article 5 del Text Refós de la Llei d'Hisenda Pública de la Generalitat Valenciana.
  
Per tot això, a proposta de la consellera de Benestar Social i amb la deliberació prèvia del Govern Valencià, en la reunió del dia 1 de setembre de 1998,
  
DECRETE
  
Article 1
  
S'acorda la constitució d'una societat amb forma d'anònima, amb la denominació Circuit del Motor i Promoció Esportiva, SA, depenent de la Conselleria de Benestar Social.
  
Article 2
  
La societat que es constitueix tindrà la consideració d'empresa de la Generalitat Valenciana, d'acord amb l'article 5 del Text Refós de la Llei d'Hisenda Pública de la Generalitat Valenciana.
  
Article 3
  
La societat tindrà com a objecte:
  
a) L'organització, contractació i gestió de totes aquelles activitats que requerisquen la preparació, la construcció d'instal·lacions, l'execució i la posada en funcionament del projecte del circuit de velocitat de la Comunitat Valenciana.
  
b) L'organització i gestió de l'explotació de les activitats i serveis que cal desenvolupar en els terrenys, immobles i instal·lacions del circuit de velocitat, i també la promoció de les activitats esportives que es corresponguen amb els objectius i fins que, en matèria esportiva, té la Generalitat Valenciana.
  
Article 4
  
El capital social fundacional serà de cinc-cents milions (541.699.475) de pessetes, dividit en 1.000 accions nominatives de 500.000 pessetes, de valor nominal cadascuna d'elles, íntegrament subscrites i desemborsades en un 50%. La resta es desemborsarà en un màxim de dos anys des de la seua efectiva constitució, a raó d'un 25% per any.
  
Les accions es troben numerades correlativament de l'u al mil, les dues incloses.
  
En representació d'aquestes accions s'emetrà un títol múltiple.
  
Article 5
  
A l'efecte d'una millor consecució del seu objectiu social, la Generalitat Valenciana, en el marc del que preveu, sobre això, la normativa en matèria de patrimoni, podrà cedir a la societat Circuit del Motor i Promoció Esportiva, SA, tots aquelles terrenys i infraestructures de la seua titularitat vinculades al circuit de velocitat de la Comunitat Valenciana.
  
Article 6
  
La societat Circuit del Motor i Promoció Esportiva, SA, es regirà pels seus estatuts, d'acord amb les normes de dret privat, sense perjudici del que preveu el Text Refós de la Llei d'Hisenda Pública de la Generalitat Valenciana.
  
Article 7
  
Per al desenvolupament de les funcions la societat comptarà amb els recursos següents:
  
- Les consignacions previstes en els pressupostos de la Generalitat Valenciana.
  
- Les subvencions o aportacions voluntàries d'entitats o institucions, tan públiques com privades.
  
- Les rendes i productes derivats dels béns i valors que integren el seu patrimoni.
  
- Els ingressos procedents dels serveis realitzats i gestionats per ells.
  
- Les operacions de crèdit que es concerten.
  
- Altres recursos que se li puguen atribuir.
  
Article 8
  
S'aproven els estatuts pels quals s'haurà de regir la societat, i s'incorporen com a annex a aquest decret.
  
DISPOSICIÓ TRANSITÒRIA
  
Una vegada inscrita la societat en el Registre Mercantil, quedarà subrogada en la totalitat dels drets, rendes o productes i obligacions que tinguera l'administració de la Generalitat Valenciana respecte de tots els contractes anteriorment formalitzats que tinguen com a objecte obres i assistències del circuit de velocitat de la Comunitat Valenciana, i també qualsevol altre l'objecte del qual estiga directament relacionat amb aquests contractes.
  
DISPOSICIONS FINALS
  
Primera
  
S'autoritza la Conselleria de Benestar Social per a dictar les disposicions necessàries per al compliment del que disposa aquest decret, i especialment es faculta la consellera de Benestar Social per a l'atorgament de la corresponent escriptura pública fundacional, i tots aquells documents que calguen per a la constitució formal de la societat, els seus estatuts socials, composicions i càrrecs del Consell d'Administració, així com per a fer la inscripció als registres públics corresponents.
  
Segona
  
La subscripció de les accions es realitzarà a càrrec del projecte financer que s'habilita a l'efecte en el capítol VIII, "Actius financers", del programa 457.10, Foment de l'Activitat Esportiva, per un import de dues-centes cinquanta milions de pessetes ( 645.783.805 de pessetes), que es finançaran amb un increment en el capítol IX, "Passius financers", del pressupost d'ingressos, concepte pressupostari 901.00, Obligacions i Bons a Mitjà i a Llarg Termini.
  
Tercera
  
Aquest decret entrarà en vigor el mateix dia de la seua publicació al Diari Oficial de la Generalitat Valenciana.
  
València, 1 de setembre de 1998
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
La consellera de Benestar Social,
  
MARCELA MIRÓ PÉREZ
  
ANNEX
  
Estatuts de la societat pública Circuit de Motor i Promoció Esportiva, SA
  
Títol I
  
Nom, objecte, domicili, durada i començament
  
Article 1. Denominació
  
La societat pública que es constitueix s'anomena Circuit del Motor i Promoció Esportiva, SA, que es configura com a empresa de la Generalitat Valenciana, d'acord amb l'article 5.2 del Decret Legislatiu del 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana.
  
Article 2. Regulació
  
La societat, sense perjudici de la seua dependència de la Conselleria de Benestar Social, tindrà personalitat jurídica pròpia, plena capacitat d'obrar per al desenvolupament de les seues finalitats, patrimoni propi i administració autònoma i es regirà pel que estableix el Decret Legislatiu de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana, el Text Refós de la Llei de Societats Anònimes de 22 de desembre de 1989, la Llei 13/1995, de 18 de maig , de Contractes de les Administracions Públiques, i aquests estatuts en relació amb el decret mitjançant el qual es va constituir, 128/1998, d'1 de setembre, del Govern Valencià.
  
Article 3. Forma
  
La societat actuarà en règim d'empresa mercantil amb subjecció al dret privat i als bons usos comercials, fins i tot en les adquisicions, disposicions patrimonials i contractació, sense més excepcions que les que resulten de les disposicions que es citen en l'article anterior.
  
Article 4. Objecte
  
1. La societat tindrà com a objecte:
  
a) L'organització, contractació i gestió de totes aquelles activitats que requerisquen la preparació, la construcció d'instal·lacions, l'execució i la posada en funcionament del projecte del circuit de velocitat de la Comunitat Valenciana.
  
b) L'organització i gestió de l'explotació de les activitats i serveis que cal desenvolupar en els terrenys, immobles i instal·lacions del circuit de velocitat, i també la promoció de les activitats esportives que es corresponguen amb els objectius i fins que en matèria esportiva té la Generalitat Valenciana.
  
2. La societat podrà desenvolupar les activitats que integren la seua finalitat social, totalment o parcialment, de manera indirecta, a través de la titularitat d'accions o participacions en societats amb objecte idèntic o anàleg. Així mateix, podrà constituir, amb les mateixes finalitats, altres societats en què participen altres entitats públiques o privades i/o persones físiques o jurídiques.
  
Article 5. Nacionalitat i domicili
  
El domicili social s'estableix a València, passeig de l'Albereda, 16.
  
El Consell d'Administració serà competent per tal de decidir la creació, la supressió o el trasllat de sucursals, agències, delegacions i representacions o establiments industrials, mercantils o comercials de qualsevol classe quan ho permeten les disposicions vigents.
  
Article 6. Durada i començament d'operacions
  
La societat es constitueix per un temps indefinit i començarà, les seues operacions socials, el dia d'inscripció en el Registre Mercantil.
  
Títol II
  
Article 7. Capital social i accionariat
  
El capital social funcional serà de cinc-cents milions de pessetes (841.312.397 PTA), dividit en 1.000 accions nominatives de 500.000 pessetes de valor nominal cadascuna d'elles, íntegrament subscrites i desemborsades en un 50%. La resta es desemborsarà en un màxim de dos anys des de la seua constitució efectiva, a raó d'un 25% per any.
  
Les accions es troben numerades correlativament de l'u al mil, les dues incloses.
  
En representació d'aquestes accions s'emetrà un títol múltiple.
  
Títol III
  
Òrgans de la societat
  
Article 8
  
Els òrgans de govern de la societat seran:
  
1. La Junta General d'Accionistes.
  
2. El Consell d'Administració.
  
Secció 1
  
La Junta General
  
Article 9
  
La Junta General d'Accionistes, legalment convocada i vàlidament constituïda, és l'òrgan sobirà de la societat, i els seus acords, vàlidament adoptats, seran obligatoris per a tots els accionistes, fins i tot per als dissidents i per als qui no hagen participat en la reunió, sense perjudici dels drets d'impugnació i d'altra índole reconeguts per la legislació.
  
Quant als terminis i formes per a convocar i constituir la Junta General, caldrà ajustar-se al que es disposa en la legislació reguladora de societats anònimes.
  
Secció 2
  
El Consell d'Administració
  
Article 10. Estructura
  
1. Correspon al Consell d'Administració, òrgan que estarà integrat per un nombre inferior a tres i no superior a dotze nomenats per la Junta General d'Accionistes, la representació i l'administració de la societat. La Junta General d'Accionistes nomenarà, alhora, d'entre els membres que integren el Consell d'Administració, el president d'aquest.
  
2. El Consell d'Administració elegirà, entre els seus membres, un vicepresident que substituirà el president en aquells supòsits de vacant, absència, malaltia o impediment legítim i exercirà també les funcions que li delegue el president. A falta de vicepresident actuarà, en el seu lloc, el conseller de més edat.
  
3. El Consell d'Administració elegirà, entre els seus membres, un secretari. En cas d'absència o malaltia, al secretari el substituirà el conseller de menys edat.
  
4. El càrrec de conseller tindrà una durada de cinc anys. Una vegada passat aquest termini, els consellers podran ser reelegits per períodes d'igual durada màxima.
  
Article 11. Funcionament
  
El Consell d'Administració es reunirà, almenys, una vegada cada tres mesos, i totes aquelles vegades que siga convocat pel president d'aquest, o en qui delegue. També es reunirà quan ho sol·liciten al president, com a mínim, una tercera part dels consellers.
  
2. Les sessions del consell tindran lloc ordinàriament en el domicili social, però, també, podran realitzar en qualsevol altre lloc que determine el president, i que s'assenyalarà en la convocatòria del consell. A tota convocatòria s'acompanyarà l'ordre del dia dels assumptes que s'hi han de tractar.
  
3. El Consell d'Administració quedarà vàlidament constituït quan hi concórreguen, presents i presentats, la meitat més un dels seus components. La representació es justificarà, sense perjudici d'altres maneres admeses en dret, per carta o autorització personal dirigida al president del Consell, o a qui exercisca les seues funcions, i s'haurà de conferir, necessàriament, a favor d'altres consellers. Els acords es prendran per majoria absoluta de vots dels consellers que concórreguen a la sessió, i decidirà, en cas d'empat, el vot del president del Consell.
  
4. El director general de la societat podrà assistir a les sessions del Consell d'Administració amb veu, però sense dret a vot.
  
5. Les convocatòries del Consell, llevat de cas d'urgència apreciada pel president, es cursaran, almenys, amb quaranta-vuit hores d'antelació, i es fixarà l'ordre dels assumptes que s'han de tractar.
  
6. De les discussions i acords del Consell s'alçarà acta, que es podrà aprovar en aquesta sessió o en la següent, o dins del termini de 10 dies, pel president o, si és el cas, per qui el substituïsca, i dos consellers, que representaran a la majoria i a la minoria si no haguera hagut unanimitat en les votacions. L'acta, que s'estendrà en un llibre especial destinat a l'efecte, anirà firmada pel secretari, amb el vistiplau del president.
  
Article 12. Facultats
  
La representació de la societat, en juí o fora d'ell, correspon al Consell d'Administració en tots els assumptes que pertanyen al gir o tràfic de l'empresa. El Consell d'Administració gaudirà de les més àmplies facultats per a governar, dirigir i administrar la societat, sense més excepcions que les assenyalades per la llei i per aquests estatuts. A títol merament informatiu i en cap cas limitatiu, tindrà les facultats següents:
  
a) Administrar els negocis socials, decidir sobre la contractació de personal de l'empresa (tècnic, administratiu i subaltern), fixar l'íntegre contingut de la relació laboral, concertar serveis i subministraments; contractar i pagar assegurances de tota classe i percebre indemnitzacions i premis; pagar contribucions, impostos, taxes i arbitris i fer-ne reclamacions; percebre rendes i totes aquelles quantitats que s'han de pagar a la societat per qualsevol concepte; exigir, rendir, liquidar, aprovar i cobrar els saldos resultants, derivats de relacions patrimonials en què aparega interessada la companyia, assistir a tota classe de juntes cotitulars o consorcis, especialment les derivades de suspensions de pagaments o fallides i intervenir en el conveni amb plenes facultats de decisió; gestionar en tota classe d'oficines públiques i privades de l'estat, província, municipi i comunitats autònomes i instar i seguir els expedients que foren necessaris per tots els seus tràmits, on s'aportaran les proves adients i acceptar i recórrer les resolucions que hi recaiguen, si ho creguera oportú, a fi d'obtenir resolució definitiva. En general, realitzar tots els negocis compresos en el més ampli concepte d'administració.
  
b) Obrir, continuar, tancar o cancel·lar de tota classe de bancs, fins i tot en el d'Espanya, Banco Hipotecario i caixes d'estalvis, comptes d'efectiu o de crèdit i disposar lliurement del metàl·lic d'aquestes; constituir i retirar dipòsits en metàl·lic o valors, lliurar, acceptar, endossar, avalar, negociar, descomptar, renovar, indicar, intervenir, pagar i protestar lletres de canvi i pagarés, xecs i talons; realitzar transferències i, en general, realitzar tota classe d'operacions bancàries. Prendre diners a préstec de l'Institut Nacional de l'Habitatge, Banco Hipotecario de España, caixa d'estalvis i de qualsevol altre banc o entitat de crèdit, convenint el principal del préstec, interessos, quotes bancàries, amortitzacions, termini de devolució i la resta de condicions del contracte i acceptar les clàusules que li imposen les entitats prestadores; donar les garanties que crega oportunes o se li exigisquen, fins i tot les hipotecàries, i fixar i distribuir la responsabilitat sobre cadascun dels béns gravats, assenyalar domicilis per a notificacions i pagaments; sotmetre's als tribunals i jutjats que convinga, amb renúncia expressa de furs; pactar tota classe de procediments d'execució i, en general, pactar lliurement tots els elements essencials, naturals i accidentals tant del negoci principal del préstec com dels accessoris o de garantia.
  
c) Comprar, vendre, permutar i hipotecar béns mobles i immobles, fixar preus que podrà pagar o percebre al comptat o a terminis i constituir, en cas d'ajornament de preus, activament o passivament les garanties que estime convenients, fins i tot condicions resolutòries o hipoteques, que, si és el cas, podrà cancel·lar; estipular diferències a favor o en contra en supòsits de permuta, i en negocis d'hipoteca amb totes les facultats ressenyades en la lletra b. I en general realitzar tota classe de negocis de disposició i alienació amb lliure facultat de fixar els elements naturals, especials i accidentals dels respectius convenis.
  
d) Comparéixer davant de qualsevol jutjat i tribunal, ordinaris i extraordinaris, magistratures de treball i serveis de mediació, arbitratge i conciliació en tota classe de procediments voluntaris i contenciosos en totes les seues instàncies, incidents i recursos fins i tot de cassació, transigir i desistir. Realitzar actes de conciliació amb avinença o sense ella i convenis davant la magistratura de treball o jutjats social, i servei de mediació, arbitratge i conciliació. Demanar l'execució del que s'ha convingut o sentenciat. Donar poders per a plets amb les facultats generals o especials que el cas requerisca i especialment per a recursos de cassació, a favor de lletrats, procuradors dels tribunals o graduats socials que elegisca i revocar-los.
  
e) Manifestar obres noves, acabades o en construcció, i declaracions de ruïna i demolició; constituir immobles en règim de propietat horitzontal, descriure les noves finques i determinar les quotes de participació en el valor de l'immoble i elements comuns; normalitzar com estime convenient tot l'estatut juridicoeconòmic d'aquesta propietat especial.
  
f) Realitzar tota classe de modificacions en entitats hipotecàries, agrupar, agregar, segregar, dividir materialment, rectificar extensions i límits. Constituir, activament o passivament, tota classe de servitud i fixar lliurement el contingut, maneres i efectes de les que s'han constituït.
  
g) Atorgar a favor de les persones que estime convenients poders generals o especials amb les facultats legalment delegables que crega convenient, fins i tot subapoderar, i revocar-los al seu dia.
  
h) Subscriure els documents públics i privats que es necessiten per a l'exercici de les seues facultats, fins i tot addicionals, complementaris, aclaratoris, rectificadors o ratificadors dels que ja s'han atorgat.
  
i) Concórrer a tota classe de subhastes, concursos oficials o particulars; presentar proposicions, millorar-les i retirar-les, promoure declaracions contra adjudicacions provisionals o definitives, constituir i retirar dipòsits i fiances; seguir expedients administratius o governatius i firmar les escriptures pertinents amb els pactes i estipulacions establides o que es pogueren establir.
  
j) Aprovar la participació directa o indirecta en societats, agrupacions i empreses, unions temporals d'empreses o altres de semblants i la designació, en aquests casos, de la persona o persones que corresponguen a la societat en la composició de l'òrgan o òrgans d'administració, i tindran aquestes facultats caràcter d'indelegable.
  
k) Acordar les operacions de crèdit, constitució o concessió d'avals i la resta d'operacions financeres.
  
l) Dictar les normes financeres del Consell en allò que no s'ha previst en els estatuts.
  
m) Formular i aprovar comptes anuals, que comprendran el balanç, el compte de pèrdues i guanys i la memòria, i ,també, l'informe de gestió i la proposta d'aplicació del resultat i, si és procedent, els comptes i l'informe de gestió consolidades, davant de la seua verificació, per a elevar-les a la submissió i aprovació de la Junta General, i el seu dipòsit posterior en el Registre Mercantil.
  
n) Nomenar i separar el personal directiu.
  
o) Establir la plantilla de personal.
  
Article 13
  
El Consell d'Administració, per a una millor realització de les seues funcions, podrà:
  
a) Constituir una comissió consultiva, sense que necessàriament les persones que la formen hagen de ser membres del Consell d'Administració de la societat, en què es fixarà en el moment de la seua constitució, la composició, comesa i normes de funcionament. Aquesta comissió estarà presidida pel president del Consell d'Administració o persona en qui delegue.
  
b) Delegar, amb caràcter permanent o temporal, determinades funcions del consell en el seu president.
  
c) Constituir al si una comissió executiva amb delegació temporal o permanent de part de les seues facultats, en què es fixarà la seua comesa, i si és procedent, les normes per al seu funcionament.
  
d) Conferir apoderaments especials per a casos concrets sense limitació de personal.
  
Tota delegació permanent de facultats requerirà el vot favorable de les dues terceres parts dels membres del Consell d'Administració.
  
Article 14. Facultats del president
  
El president del Consell d'Administració ho serà també de la societat i li correspon:
  
1. La representació del Consell d'Administració, amb els més amplis poders, i podrà prendre, en circumstàncies especials i des de la seua responsabilitat, les mesures que crega convenients als interessats de la societat, donant compte posteriorment al Consell d'Administració.
  
2. L'alta inspecció de tots els serveis de la societat i vigilància del desenvolupament en l'activitat social.
  
3. Vetlar pel compliment dels estatuts i dels acords presos pel Consell.
  
4. Dirigir les tasques del Consell d'Administració, ordenar la convocatòria de les reunions d'aquest, fixar l'ordre del dia de les reunions d'aquell, presidir-les, dirigir les deliberacions, dirimir els empats amb el seu vot de qualitat i alçar les sessions.
  
5. Decidir en totes aquelles qüestions que no són reservades a la Junta General, al consell ni al director general.
  
6. Proposar al Consell el nomenament i separació del director general de la societat, i també la seua retribució.
  
7. Proposar al Consell la retribució del personal de la societat.
  
8. Les facultats que delegue en ell el Consell d'Administració.
  
9. La resta de facultats atribuïdes a ell pels estatuts.
  
Títol IV
  
El director general
  
Article 15. Nomenament
  
El director general serà designat pel Consell d'Administració, el qual reservarà les facultats necessàries per a assegurar el govern de l'entitat, i assignarà al director general, mitjançant el corresponent apoderament, l'exercici permanent i efectiu d'aquelles facultats que crega convenients, tot això dins dels límits i d'acord amb les directrius assenyalades pel Consell.
  
Títol V
  
Dels comptes anuals
  
Article 16. Exercici social
  
El exercicis socials coincidiran amb els anys naturals; per excepció, el primer exercici comença el dia de la seua inscripció en el Registre Mercantil i acaba el dia 31 de desembre següent.
  
Article 17
  
Mentre que la societat posseïsca la condició d'empresa de la Generalitat Valenciana, el seu règim economicofinancer s'ajustarà a la normativa específica vigent i, sempre que no s'oposen a aquesta, a les prescripcions del Codi de Comerç i del Text Refós de la Llei de Societats Anònimes i la resta de disposicions legals que li siguen d'aplicació.
  
Article 18. Aprovació
  
Dins dels tres primers mesos de cada any, el Consell d'Administració, amb els assessoraments tècnics i comptables que necessite, per compte de la societat, formularà els comptes anuals , l'informe de gestió i la proposta d'aplicació de resultats. Els comptes anuals inclouran el balanç, el compte de pèrdues i guanys i la memòria. Els comptes anuals i la proposta d'aplicació de resultats de l'exercici anterior hauran de ser aprovades per la Junta General dins del primer semestre de l'any següent.
  
Títol VI
  
De la dissolució i de la liquidació de la societat
  
Article 19. Dissolució
  
La societat es dissoldrà per les causes establides en la Llei de Societats Anònimes.
  
Article 20. Liquidació
  
Si per qualsevol causa s'hagueren de nomenar liquidadors, assumiran aquestes funcions, llevat que la Junta General disposara una altra cosa, els que formen el Consell d'Administració. Si en el moment de la liquidació aquests foren parells, dimitirà el membre del Consell d'Administració de menys edat.
  
Article 21. Balanç final
  
Una vegada acabada la seua funció, els liquidadors formaran el balanç final, que serà sotmés a l'aprovació de la Junta General.
  
Article 22


Còpia Permalink ELI